Jesper Petersen (SF), 2011-05-03:
Fordi finansieringen i lovforslaget her kommer fra en anden aftale, SF ikke er en del af, er vi heller ikke en del af den aftalekreds, der står bag lovforslaget her, men ikke desto mindre er vi meget positivt indstillet over for det og vil støtte det varmt.
Det er fornuftigt at lave en mere fair og mindre rigid lovgivning på området for personalegoder ved at få indført den her 1.000-kroners-grænse.
Jeg er sikker på, at alle skatteordførere kender til de historier, man også har kunnet få gennem dagspressen, og som får en til at ryste på hovedet.
De går ud på, hvordan nogle medarbejdere er kommet til at skulle betale skat af, hvad vi vil omtale som helt almindelig personalepleje eller som en almindelig del af arbejdet.
På et tidspunkt var der eksempler fremme om salatskat.
Afvejningen er selvfølgelig at undgå, at der bliver uddelt en masse frynsegoder i stedet for løn, så man derfor også undgår noget beskatning, men på den anden side skal der være en vis rimelighed i det, så man har mulighed for at give et skulderklap og påskønne sine medarbejdere inden for en bagatelgrænse eller lave forskellige arrangementer for dem, f.eks. give billetter til forskellige arrangementer i forbindelse med arbejdet, og det er positivt, at der med lovforslaget bliver mulighed for det, og at man ikke længere enten skal gå igennem et utroligt bureaukrati for at gennemføre det eller risikere at snyde i skat.
På det rent administrative område kan der måske være nogle betænkeligheder, som også har været rejst i dagspressen, og som vi måske kan få belyst nærmere under udvalgsbehandlingen.
Jeg tror, det er nødvendigt med en grundig og utvetydig vejledning om pligten til selv at indberette skattepligtige personalegoder, som jo følger med.
Vi skal ikke risikere, at ansatte kommer til at snyde i skat uden at vide det, så en uddybning af, hvordan man sikrer, at reglerne bliver formidlet klart og tydeligt til skatteyderne, er på sin plads måske sammen med nogle spørgsmål om, hvordan god praksis for en arbejdsplads og gaverne på den skal være.
Arbejdsgiveren skal som følge af forslaget gøre lønmodtagerne opmærksom på prisen på de goder, de modtager, så de er i stand til at opgive det korrekt, men hvad er det for en praksis og vejledning, man vil give til arbejdsgiverne, så der sørges for, at reglerne bliver overholdt?
Men alt i alt er det meget positivt at få mindre nidkærhed på området og at få indført den her bagatelgrænse.
Jeg forstår egentlig ikke, hvorfor vi ikke for lang tid siden har gjort noget ved, at det har kunnet risikere at være skattepligtigt, når pædagoger har spist som en del af arbejdet med at spisetræne børn, handicappede eller andre.
Det er også et rigtig udmærket forslag om nedrivningsstøtten.
Mange steder på landet står der jo altså boliger, der skænder området, hvilket ikke ligefrem er positivt med hensyn til at skabe udvikling og lyst til at bosætte sig der.
Så nedrivningsstøtten, som gør det lettere for kommuner at få nogle af de her øjebæer rundtomkring i landet væk, synes jeg også det er værd at bemærke det gode i, ligesom det, der er sagt om færingers og grønlænderes muligheder for at få et fradrag, mens de studerer her, er positivt.
Så selv om vi som sagt ikke er en del af aftalen bag det, skal det ikke forstås på den måde, at vi ikke støtter det.
Vi kan varmt støtte de ændringer, der er lagt op til her, så med de spørgsmål om administrationen, som jeg har nævnt, er der vist ikke mere at tilføje.